b'\n_START_ARTICLE_\nPotsdamska konferenca\n_START_PARAGRAPH_\nPotsdamska konferenca je potekala na Cecilienhofu, domu princa Wilhelma Hohenzollerna, v Potsdamu, Nem\xc4\x8dija, od 17. julija do 2. avgusta 1945. Dr\xc5\xbeave udele\xc5\xbeenke so bile Sovjetska zveza, Zdru\xc5\xbeeno kraljestvo in ZDA. Predstavljali so jih generalni sekretar sovjetske komunisti\xc4\x8dne partije Josif Stalin, ministrski predsednik Zdru\xc5\xbeenega kraljestva Winston Churchill in kasneje Clement Attlee ter predsednik ZDA Harry S. Truman. _NEWLINE_Stalin, Churchill in Truman \xe2\x80\x93 pa tudi Attlee, ki je Churchilla nadomestil po porazu na volitvah, so se zbrali, da bi se dogovorili, kaj narediti z nacisti\xc4\x8dno Nem\xc4\x8dijo, ki je devet tednov pred tem, 8. maja 1945, podpisala brezpogojno kapitulacijo. Cilji konference so obsegali tudi vzpostavitev povojnega redu, mirovne pogodbe in spoprijem s posledicami vojne.'